*Tämä artikkeli käsittelee poplaulaja Robin Packalenia (s. 1998). Taiteilijanimeä Robin käyttää myös iskelmälaulaja Esa Simonen (s. 1944).*

**Robin Petterimoi Packalen** (s. 24. elokuuta 1998 Turku) on suomalainen poplaulaja. Hän tuli tunnetuksi 13-vuotiaana ensimmäisellä kappaleellaan "Frontside Ollie", joka levisi nopeasti sosiaalisessa mediassa vuoden 2012 alussa. Kappaleen musiikkivideo saavutti videopalvelu Youtubessa muutamassa päivässä yli miljoona näyttökertaa ja myöhemmin yli 20 miljoonaa näyttökertaa.

Robinin esikoisalbumi *Koodi* julkaistiin helmikuussa 2012, ja se myi päivässä triplaplatinaa eli 60 000 kappaletta. Sen jälkeen hän on julkaissut neljä studioalbumia, remix-albumin ja kokoelmalevyn. Vuoteen 2015 mennessä Robinin levyjä oli myyty yli 550 000 kappaletta. Robinin musiikkivideoita on katsottu Youtubessa yli 90 miljoonaa kertaa, ja hänen kappaleitaan oli toistettu musiikkipalvelu Spotifyssa yli 100 miljoonaa kertaa vuoteen 2017 mennessä.

Robinista kertova dokumenttielokuva *Robin – The Movie* sai ensi-iltansa vuonna 2012. Hän on myös ollut toistamiseen mukana *Vain elämää* -televisiosarjassa. Robin on palkittu uransa aikana neljällä Emma-palkinnolla ja MTV Europe Music Awards -palkinnolla vuonna 2012. 

Robin jäi määrittelemättömän pituiselle tauolle 28. lokakuuta 2017 Hartwall Areenalla pidetyn *Tää on se hetki* -konsertin jälkeen. Tauko päättyi, kun Robin esiintyi vuoden 2019 Emma-gaalassa uudella kappaleella "I’ll Be With You". Laulukieleksi vaihtui suurilta osin englanti, vaikka hän lauloikin suomeksi esimerkiksi *Vain elämää* -ohjelmassa vuonna 2023. Paluun yhteydessä Robin alkoi käyttää koko nimeään taiteilijanimenä.

Elämä ja ura
------------

### 1998–2011: Ennen levytyssopimusta

Robin on soittanut pianoa ja kitaraa ja laulanut big bandissa. Musiikillisiksi esikuvikseen hän on nimennyt muun muassa Bruno Marsin, Michael Jacksonin, Haloo Helsingin ja Paramoren.

Vuonna 2008 Robin voitti lasten ja nuorten valtakunnallisen laulukilpailun *Staraskaban*. Seuraavana vuonna hän edusti Suomea Venäjällä Moskovassa järjestetyssä *New Wave Junior* -laulukilpailussa, jota seurasi noin 100 miljoonaa televisiokatsojaa. Hän esitti kilpailussa Europen kappaleen "The Final Countdown". Hän vieraili myös seuraavan vuoden kilpailussa Ukrainassa.

### 2012: Suosion alku

Robin esiintymässä Kauppakeskus Jumbossa huhtikuussa 2012.
#### "Frontside Ollie" ja esikoisalbumi *Koodi*

Säveltäjä Maki Kolehmainen kiinnitti huomiota Robiniin tämän esiinnyttyä *New Wave* -laulukilpailussa. Kolehmainen esitteli Robinin Universal Music Oy:n kotimaisen tuotannon päällikölle Hannu Sormuselle, josta tuli myöhemmin Robinin manageri. Sormunen halusi kiinnittää Robinin Universalille, ja levytyssopimus allekirjoitettiin marraskuussa 2010. Sormunen oli ollut vaikuttamassa myös Tiktakin albumien tuotantoon yhtyeen ensimmäisestä julkaisusta lähtien. Tiktakin debyyttialbumia *Frendit* työstäessä yhtyeen jäsenet olivat vain hieman Robinia vanhempia.

Maki Kolehmaisen, Jimi Constantinen, Bernard Grobmanin, Tracy Lippin ja Sana Mustosen sanoittama esikoissingle "Frontside Ollie" julkaistiin 16. tammikuuta 2012. Kappaleesta ja sen musiikkivideosta tuli internet-ilmiö ja se nousi vuorokaudessa Suomen iTunesin myydyimmäksi kappaleeksi ja Suomen virallisella latauslistalla sijalle neljä. Myöhemmin se oli viisi viikkoa Suomen ladatuin kappale. Kaupallisesta menestyksestä huolimatta "Frontside Ollie" sai ristiriitaista palautetta.

Robinin esikoisalbumi *Koodi* saatiin valmiiksi vuoden 2011 lopulla ja se julkaistiin 22. helmikuuta 2012. Albumi myi levy-yhtiön mukaan päivässä triplaplatinaa eli 60 000 kappaletta, muttei kuitenkaan matalan hinnoittelun vuoksi päässyt viralliselle listalle. Huhtikuussa 2012 albumilla oli yli 80 000 ostajaa, eli se on myynyt nelinkertaista platinaa. Kesäkuussa 2012 puolestaan kerrottiin levymyynnin ylittäneen 100 000 kappaletta. Sitä ei kuitenkaan hyväksytä Suomen viralliselle listalle, sillä listalle pääsevät julkaisut, jotka tulevat myyntiin yli kahdeksan euron hinnalla. Sen sijaan se oli yli 30 viikkoa midprice-listan ykkösenä. Juuri albumin hinnan takia on tulkinnanvaraista, voiko Robinia pitää kaikkien aikojen nuorimpana yli 100 000 albumia myyneenä suomalaisartistina. 1. kesäkuuta albumista julkaistiin *Koodi Deluxe* -painos, jossa on mukana yhdeksän remix-versiota. Vuoden 2013 loppuun mennessä albumia oli myyty 130 000 kappaletta eli kuusinkertaista platinaa.

Albumin toinen single "Faija skitsoo" julkaistiin 5. maaliskuuta 2012. Kappaleen Marko Mäkilaakson ohjaamalla musiikkivideolla voimamies Jouko Ahola esittää Robinin isää. Albumin kolmas single "Hiljainen tyttö" julkaistiin 11. kesäkuuta 2012. Joulukuussa 2012 Hartwall Areenalla järjestetyn Robinin konsertin taltiointi julkaistiin DVD:nä ja Blu-rayna 22. maaliskuuta. Julkaisun tiedotettiin myyneen tuplaplatinaa 10. huhtikuuta.

#### Toinen albumi *Chillaa*

Kesän 2012 aikana Robin valmisteli uutta albumia. Albumin ensimmäinen single "Puuttuva palanen" esitettiin ensimmäisen kerran Elämä lapselle -konsertissa 12. syyskuuta. Singlellä vierailee rap-artisti Brädi. Robinin tuottaja Maki Kolehmainen kertoi, että Robinin ääni on kuluneiden kuukausien aikana madaltunut niin, että tämä laulaa kappaleitaan joitakin sävelaskelia alempaa. Kolehmaisen mukaan Robinin toisella albumilla kuullaankin matalaäänisempää laulua.

Robinin toinen albumi *Chillaa* julkaistiin 5. lokakuuta 2012. Albumia myytiin 25 000 kappaletta sen julkaisua seuranneen viikon aikana ja se nousi Suomen virallisen albumilistan kärkeen. Albumin toinen single *Luupilla mun korvissa* julkaistiin 9. marraskuuta 2012. Kolmas single "Haluan sun palaavan" on ensimmäinen kappale, jonka Robin on itse tehnyt levylleen. Se julkaistiin 1. maaliskuuta 2013. Vuoden 2013 loppuun mennessä *Chillaa*-albumia oli myyty yli 85 000 kappaletta.

### 2013: *Boom Kah*

Alkuvuodesta 2013 Robin alkoi työstää kolmatta studioalbumiaan. Albumille kappaleita on tehnyt Robinin lisäksi Jimi Constantine, Jonas Olsson, Pekka Eronen, Risto Asikainen, Joonas Angeria, Eppu Kosonen, Simo Reunamäki, DJPP ja Kyösti Salokorpi. Tuottajina albumilla on Jukka Immonen, Joonas Angeria, MGI, Jonas Olsson, Street Kobra ja Kyösti Salokorpi.

Robin on kertonut *Boom Kah* -albumin olevan äänimaailmaltaan modernimpi verrattuna kahteen edelliseen albumiin. *Boom Kah* julkaistiin 4. lokakuuta 2013 ja sen single "Boom Kah" 30. elokuuta 2013. Robin sai vaikuttaa sanoituksiin ja aiheeseen. Albumi myi heti julkaisupäivänään tuplaplatinaa eli 40 000 kappaletta. Vuoden 
loppuun mennessä albumia oli myyty nelinkertaiseen platinalevyyn oikeuttava määrä eli 80 000 kappaletta. Albumin toinen single "Erilaiset" julkaistiin 16. lokakuuta 2013. Albumi sai vielä kolmannen singlen "Onnellinen", joka julkaistiin 7. helmikuuta 2014.

Robin valittiin huhtikuussa 2013 lämmittelemään Justin Bieberiä tämän kolmelle loppuunmyydylle Oslon Telenor Arenalla järjestetylle keikalle. Robin lämmitteli Bieberiä myös 26. huhtikuuta 2013 Helsingin Hartwall Areenalla. Vuoden 2023 aikana Robin solmi Universal Music Finlandin kanssa usean levyn julkaisun kattavan jatkosopimuksen.

### 2014: *16* ja nettisarja

Robin YleXPop 2014 -tapahtumassa Oulussa toukokuussa 2014.
Robin esiintyi Helsinki POP SHOW -konsertissa Helsingin olympiastadionilla jalkapalloturnaus Helsinki Cupin yhteydessä 9. heinäkuuta 2014. Samana päivänä julkaistiin myös uusi versio *Boom Kah* -albumista nimellä *Boombox*.

Robinin neljäs studioalbumi *16* julkaistiin 26. syyskuuta 2014. Ennen albumin julkaisua siltä julkaistiin singlenä kappale "Parasta just nyt", jolla on mukana myös rap-artisti Nikke Ankara. Albumilla kuullaan myös rappia.

28. elokuuta 2014 MTV Katsomossa alkoi Jani Pyylammen ohjaama 10-osainen nettisarja *Robin: Just nyt*, jonka viikoittain ilmestyvissä jaksoissa seurattiin Robinin uuden albumin valmistumista, keikkoja ja keikkamatkoja sekä vapaa-aikaa.

### 2015–2017: *Yhdessä* ja tauko musiikista

9. lokakuuta 2015 Robin julkaisi viidennen studioalbuminsa *Yhdessä*. Ennen albumin julkaisua siltä julkaistiin singleinä kappaleet "Yö kuuluu meille" ja "Milloin nään sut uudestaan?".

Maaliskuussa 2017 Robinilta ilmestyi uusi single nimeltä "Hula Hula". Keväällä 2017 Robin esiintyi *Vain elämää* -sarjan kuudennella tuotantokaudella.

Robin ilmoitti elokuussa 2017 jäävänsä 28. lokakuuta Helsingin Hartwall Areenalla pidettävän *Tää on se hetki* -nimisen konsertin jälkeen "määrittelemättömän pituiselle tauolle" esiintymisistään. Häneltä ilmestyi 23. elokuuta 2017 "Me tehtiin tää" -niminen singlekappale ja elokuussa 2017 nähtiin myös Ruutu.fi-palvelussa viisiosainen *Tää on se hetki* -niminen dokumenttisarja.

Robin näyttelee sivuroolissa Hauhiaa Aku Louhimiehen ohjaamassa vuoden 2017 elokuvassa *Tuntematon sotilas*.

Robin aloitti varusmiespalveluksensa 9. heinäkuuta 2018 Rannikkoprikaatissa Upinniemessä Kirkkonummella. Hän kotiutui armeijasta 20. joulukuuta 2018 ja on sotilasarvoltaan reservin korpraali.

### 2019: Tauko päättyy

Robinin tauko päättyi vuoden 2019 Emma-gaalaan, jossa hän esiintyi uudella kappaleellaan "I'll Be With You". Robin vaihtoi taiteilijanimekseen Robin Packalen ja alkoi keskittyä kansainvälisen uran luomiseen. Aluksi "I'll Be With You" -singleä levitettiin Pohjoismaihin ja saksankieliseen Eurooppaan. Kesäkuussa 2020 Robin julkaisi kappaleen "Benefits" ja joulukuussa EP:n *Rest In Beat PM*. Huhtikuussa 2022 Robin julkaisi oman versionsa Juha Tapion hittikappaleesta "Ohikiitävää". Se oli Robinin ensimmäinen suomenkielinen kappalejulkaisu viiteen vuoteen, ja hän käytti jälleen Robin-taiteilijanimeä. Manageri Juha Ruusunen ilmoitti, että seuraavat kappaleet tehtäisiin taas englanniksi. Helmikuussa 2024 julkaistiin kuitenkin uusi suomenkielinen kappale "Kuumilla hiilillä".

Packalen osallistui Uuden Musiikin Kilpailuun 2023 kappaleella "Girls Like You" ja jäi neljännelle sijalle. Robin nähtiin toista kertaa *Vain elämää* -sarjassa sen 14. tuotantokaudella, joka esitettiin Nelosella syksyllä 2023.

Yksityiselämä
-------------

Robin on puhunut julkisuudessa avoimesti keskivaikeasta lukihäiriöstään. Hän on koulutukseltaan ylioppilas.

Julkaisut
---------

*Pääartikkeli: Robin Packalenin diskografia*
* *Koodi* (2012)
* *Chillaa* (2012)
* *Boom Kah* (2013)
* *Boombox* (2014)
* *16* (2014)
* *Yhdessä* (2015)
* *Me tehtiin tää 2012–2017* (2017, kokoelma)

### Robin-aiheiset muut julkaisut

Otavamedia julkaisi Robinista fanilehden toukokuussa 2012. Lokakuussa 2012 Tammi julkaisi kirjan *Robinin huikea tarina*, ja joulukuussa 2012 sai ensi-iltansa Solar Filmsin tuottama dokumenttielokuva *Robin – The Movie*. Helmikuussa 2013 dokumenttielokuvan myynti ylitti kultarajan DVD-myynnin ylittäessä 25 000 kappaletta.

Filmografia
-----------

* *Robin – The Movie* (2012)
* *Robin – Just nyt* (2014)
* *Robin – Tää on se hetki* (2017)
* *Tuntematon sotilas* – sotamies Hauhia (2017)
* *Huuma* – Robin Packalen (2019)

Saavutukset ja ehdokkuudet
--------------------------

Robin äänestettiin Suomen parhaaksi artistiksi, ja niinpä hän edusti Suomea MTV Europe Music Awards -gaalassa Frankfurtissa 11. marraskuuta 2012. Emma-gaalassa 2013 Robin voitti vuoden biisin, tulokkaan ja popalbumin palkinnot. Hän oli ehdolla vuonna 2014 miessolistiksi ja *Boom Kah* oli ehdolla vuoden albumiksi, vuoden popalbumiksi ja vuoden musiikkivideoksi. Robin jäi kuitenkin palkinnoitta.

Vuonna 2015 Robin valittiin vuoden positiivisimmaksi suomalaiseksi. Seuraava vuonna Robin kutsuttiin Presidentinlinnaan itsenäisyyspäivän vastaanotolle, jossa hän oli juhlien nuorin vieras.

### Palkinnot

* MTV Europe Music Awards 2012: paras suomalainen artisti/yhtye
* Emma-gaala 2013: vuoden tulokas, vuoden popalbumi (*Koodi*), vuoden biisi ("Frontside Ollie"), Spotify Innovation Award
* Emma-gaala 2015: vuoden myydyin albumi (*16)*
* Vuoden Positiivisin Suomalainen 2015

Lähteet
-------

1. ↑  Onnellinen Warner/Chappell Music. Viitattu 8.11.2014.
2. ↑  Robin – The Movie Solar Films. Viitattu 11.9.2018.
3. ↑  Robin vastaili faneille livenä *Iltalehti.fi*.  3.12.2013. Viitattu 5.6.2014.
4. 1 2  Robinin Frontside Ollie ärsyttää, mutta on kerännyt jo yli miljoona katselukertaa. *Dome*.  18.1.2012. Viitattu 18.1.2012.
5. ↑  Robin - Frontside Ollie *YouTube*. Viitattu 26.2.2023.
6. ↑  Robinin levyjä on myyty yli 550 000 kappaletta *Iltalehti*.  15.12.2015. Viitattu 8.2.2018.
7. ↑  Robin julkaisee uuden singlen, tekee keikan Hartwall Arenalla ja jää sen jälkeen tauolle *nrj.fi*.  21.8.2017.  Arkistoitu 9.2.2018. Viitattu 8.2.2018.
8. ↑  Nettihitin tehnyt Robin: "Jo turvaistuimessa lauleskelin Scorpionseja" *Yle Uutiset*.  21.1.2011. Viitattu 19.5.2012.
9. 1 2 3 4  Kolmen miljoonan klikkauksen ihmepoika *Turkulainen*.  29.1.2012.  Arkistoitu 9.2.2019. Viitattu 19.5.2012.
10. ↑  Jättisuosittu Robin paljastaa esikuvansa (13-vuotias Robin Packalen paljastaa Iltalehdelle esikuviaan: Bruno Mars, Michael Jackson, Paramore) iltalehti.fi. Viitattu 21.1.2012.
11. ↑  Sensaatiomainen Robin: vetelin jo turvaistuimessa Scorpionsia *YLEX*.  20.1.2012. Viitattu 20.1.2012.
12. ↑  Kymmenvuotias Robin Packalen Staraskaban voittajaksi *Stara*.  29.10.2008. Viitattu 16.1.2012.
13. ↑  Kuka ihmeen Robin? Hän on teini-idoli suomalaisen nettihitin taustalla *Stara*.  17.01.2012. Viitattu 17.1.2012.
14. ↑  Robinin läpimurtoa rakennettiin puolitoista vuotta *Turkulainen*.  21.4.2012.  Arkistoitu 9.2.2019. Viitattu 19.5.2012.
15. ↑  Teini-Robinin hitti nousi jo iTunesin ykköseksi – levy-yhtiö ällistyi *Ilta-Sanomat (is.fi)*.  17.1.2012. Sanoma Media Finland.  Arkistoitu 3.12.2022. Viitattu 3.12.2022.
16. ↑  Väänänen, Samuli: Frontside Ollie nousi jo tämänkin listan kärkipäähän *The Voice*.  19.1.2012.  Arkistoitu 29.10.2014. Viitattu 19.1.2012.
17. ↑  Nettihitti Frontside Ollien teksti haastoi sanoittajan - skeittitemput tutuiksi *Yle Uutiset*.  19.1.2012. Viitattu 19.1.2012.
18. ↑  Robin-hysteria jatkuu – albumi myi triplaplatinaa *Ilta-Sanomat (is.fi)*.  23.2.2012. Sanoma Media Finland.  Arkistoitu 3.12.2022. Viitattu 3.12.2022.
19. ↑  Väänänen, Samuli: Robin myi heti "triplaplatinaa" mutta ei päässyt albumilistalle – tässä syy! *Voice.fi*.  1.3.2012.  Arkistoitu 1.11.2014. Viitattu 1.11.2014.
20. ↑  Suomen virallinen lista - Mid-price 18/2012 *ifpi.fi*. Viitattu 7.5.2012.
21. ↑  Robinin albumi löytänyt midprice-hinnalla 80 000 ostajaa *Helsingin Sanomat*.  13.4.2012. Viitattu 13.4.2012.
22. ↑  Robinin esikoisalbumilla yli 100 000 ostajaa *Helsingin Sanomat*.  6.6.2012. Viitattu 6.6.2012.
23. ↑  Robin teki historiaa *Iltalehti*.  6.6.2012. Viitattu 6.6.2012.
24. ↑  Teinisensaatio Robin myynyt jo 100 000 albumia! *Radio Nova*.  6.6.2012. Viitattu 6.6.2012.
25. 1 2 3  Robinin huima menestysvuosi - uudella albumilla nelinkertaista platinaa *Radio Nova*.  13.12.2013. Viitattu 29.12.2013.
26. ↑  Faija Skitsoo - Single *iTunes*. Viitattu 19.5.2012.
27. ↑  Tässä on teinipoppari Robinin uusi musavideo *3.4.2012*. Viitattu 22.5.2012.
28. ↑  Hiljainen Tyttö - Single *iTunes*. Viitattu 16.11.2012.
29. ↑  Robin tarjoaa faneilleen pohjoismaiden ensimmäisen Youtube-Live-Chatin *Robin*.  22.3.2013.  Arkistoitu 28.9.2013. Viitattu 15.4.2013.
30. ↑  POP-show live-DVD:lle tuplaplatinaa! *Robin*.  10.4.2013.  Arkistoitu 9.2.2019. Viitattu 15.4.2013.
31. 1 2  Robinilta uusi albumi lokakuussa *Iltalehti*.  18.8.2012. Viitattu 18.8.2012.
32. ↑  Granlund, Antti: Teinisensaatio Robinilta uusi albumi vielä tänä vuonna *iskelma.fi*.  15.8.2012. Viitattu 27.8.2012.
33. ↑  Robinin Chillaa myi heti platinaa *Aamuset*.  15.10.2012.  Arkistoitu 7.4.2016. Viitattu 15.10.2012.
34. ↑  Luupilla mun korvissa *MTV3*.  Arkistoitu 22.3.2016. Viitattu 16.11.2012.
35. ↑  Omatekemä kappale *robinmusic*.  Arkistoitu 28.9.2013. Viitattu 20.12.2013.
36. ↑  Haluan sun palaavan *MTV3*. Viitattu 25.12.2013.
37. 1 2  Robin järjesti yllätyksen faneilleen *Iltalehti*.  5.6.2013. Viitattu 5.6.2013.
38. 1 2 3 4  YleX ennakkokuuntelussa: Tällainen on Robinin seuraava albumi *YleX*.  5.6.2013. Viitattu 5.6.2013.
39. ↑  ROBININ BOOM KAH -ALBUMILLE TUPLAPLATINAA HETI JULKAISUPÄIVÄNÄ *news.cision.com*.  4.10.2013. Viitattu 29.12.2013.
40. ↑  Robinin toinen single vain soi päässä *musa24.fi*.  Arkistoitu 17.3.2016. Viitattu 17.1.2014.
41. ↑  Boom Kah sai kolmannen singlen *ylex.yle.fi*. Viitattu 19.2.2014.
42. ↑  Suomen Robin kohtaa Justin Bieberin Oslossa! *Iltalehti.fi*.  15.4.2013. Viitattu 15.4.2013.
43. ↑  Robin valittiin Justin Bieberin lämppäriksi Helsingissä *Stara*.  22.4.2013. Viitattu 27.4.2013.
44. ↑  Teinitähti Robin sai usean levyn jatkosopimuksen *TS.fi*.  28.2.2013. Viitattu 1.11.2014.
45. 1 2  Tässä ovat Robinin isot uutiset *iltalehti.fi*. Viitattu 13.3.2014.
46. 1 2  Robin julkaisee syksyllä uuden albumin, sekä MTV Katsomo -sarjan! *radionova.fi*. Viitattu 9.7.2014.
47. ↑  Robinin tyyli muuttuu uudella levyllä: Räppiä ja äijämeininkiä *mtv.fi*.  Arkistoitu 14.7.2014. Viitattu 9.7.2014.
48. ↑  Yhdessä - Robin *iTunes*. Viitattu 9.10.2015.
49. ↑  Robin julkaisi uuden kappaleen - kuuntele Hula Hula
50. ↑  Vain elämää: Irina on kauden itkijänainen, Olli Lindholm ei olekaan yrmy
51. ↑  Laulaja Robin, 18, jää määrittelemättömän mittaiselle tauolle: "Silloin on aikaa pohtia, mitä elämältäni haluan" *iltalehti.fi*. Viitattu 21.8.2017.
52. ↑  Ruohisto, Wilma: Tauolle jäävä Robin suuntaa asepalveluksen pariin – "Sinne pitää mennä, ja sinne mennään" *Ilta-Sanomat*.  23.8.2017. Viitattu 23.8.2017.
53. ↑  Robin aloitti armeijan! *iltalehti.fi*. Viitattu 10.7.2018.
54. ↑  Wilma Ruohisto: Poptähti Robin kotiutui merivoimista palkittuna miehenä – poseeraa kameralle armeijan vihreissä *Ilta-Sanomat*.  20.12.2018. Viitattu 20.12.2018.
55. ↑  Robinilta raju ratkaisu: Ei aio enää esittää suomenkielisiä hittejään - "Päätös on lopullinen" *www.iltalehti.fi*. Viitattu 3.2.2019.
56. ↑  Tuomas Aflecht: Robin Packalen käsittelee parisuhteen ongelmia uudella videolla *Rumba.fi*. Viitattu 3.1.2021.
57. ↑  Robin Packalenilta englanninkielinen kokonaisuus *Universal Music Finland*.  18.12.2020. Viitattu 3.1.2021.
58. ↑  Robin käänsi kelkkansa kaikessa hiljaisuudessa – manageri paljastaa, miksi artisti laulaa taas suomeksi *www.iltalehti.fi*. Viitattu 15.4.2022.
59. ↑  UMK23-finalistit on julkaistu – heistä yksi edustaa Suomea Euroviisuissa *yle.fi*. Viitattu 11.1.2023.
60. ↑   *Ilta-Sanomat*. Viitattu 26.2.2023.
61. ↑  Kantola, Iida: Uudet Vain elämää -artistit julki – Satulinnaan lähtevät muun muassa Hätä-Miikka, Robin Packalen ja Ellinoora *Ilta-Sanomat*.  23.5.2023. Viitattu 23.9.2023.
62. ↑  Robinilla todettiin lukihäiriö: "Ihan hyvä, että tuli testattua" *YleX*.  22.8.2016. Viitattu 29.5.2017.
63. ↑  Robin Packalen avoimena saamastaan diagnoosista Vain elämää -ohjelmassa: "Se on vaikeuttanut tosi paljon" *www.iltalehti.fi*. Viitattu 2.11.2023.
64. ↑
65. ↑  Teini-idoli Robin saa oman lehden *Ilta-Sanomat (is.fi)*.  25.4.2012. Sanoma Media Finland.  Arkistoitu 3.12.2022. Viitattu 3.12.2022.
66. ↑  Kaunisto, J. A.: Teinisuosikki Robinin Puuttuva palanen verkossa *v2.fi*.  13.9.2012. Viitattu 13.9.2012.
67. ↑  Teinitähti Robinista elokuva *MTV3 Uutiset*.  18.4.2012.  Arkistoitu 16.10.2014. Viitattu 18.4.2012.
68. ↑  Robinista kertova elokuva myi kultaa *Filmikamari.fi*.  28.2.2013.  Arkistoitu 10.2.2019. Viitattu 1.11.2014.
69. ↑  Robin äänestettiin MTV:llä Suomen parhaaksi artistiksi *Helsingin Sanomat*.  15.10.2012. Viitattu 15.10.2012.
70. ↑  Pojat veivät Emma-potin - katso lista voittajista *Iltalehti*.  1.3.2013. Viitattu 15.4.2013.
71. ↑   (Arkistoitu – Internet Archive)
72. ↑   (Arkistoitu – Internet Archive)
73. ↑   (Arkistoitu – Internet Archive)
74. ↑  Robin on vuoden positiivisin suomalainen *YleX*.  5.9.2015. Viitattu 21.9.2015.
75. ↑  Hakala, Heidi: Festen där alla pratar med alla.  *Hufvudstadsbladet*, 8.12.2016, s. 12–13.
76. ↑  Robin on Vuoden Positiivisin Suomalainen 2015 *vps.positiivarit.fi*. Positiivarit Oy. Viitattu 15.4.2016.

Aiheesta muualla
----------------

* Kuvia tai muita tiedostoja aiheesta **Robin Packalen** Wikimedia Commonsissa

* Kotisivut.
* Ylen Elävä arkisto: Robinista ja Frontside Olliesta tuli ilmiö.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Ruotsi

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |